ddrg/super_eurlex huggingface dataset:
SKRIFTLIG FORESPØRGSEL P-2530/00

af Emmanouil Bakopoulos (GUE/NGL) til Kommissionen

(25. juli 2000)

Om: Brandene i Sydeuropa

Agter Kommissionen i betragtning af de store brande, som har ramt det sydlige Europa og især Grækenland i de seneste måneder, og i betragtning af de ekstraordinære bevillinger, der er behov for til at genopbygge det naturlige miljø, ekstraordinært at afsætte bevillinger til at dække disse katastrofer?

Supplerende svar afgivet på Kommissionens vegne af Franz Fischler

(30. oktober 2000)

Kommissionen er meget bekymret over skovbrandene i Grækenland i sommer og især de personlige ulykke, der ramte så mange mennesker.

Fællesskabet har ikke en finansiel nødhjælpsordning for medlemsstaterne, som ville kunne benyttes til at hjælpe de sydlige medlemsstater og navnlig Grækenland med at udbedre de skader, der er sket på grund af denne bølge af brande.

De pågældende medlemsstater kan dog under overholdelse af den gældende lovgivning og andre beslutninger, bestemmelser og aftaler benytte sig af fællesskabsmidler til at afhjælpe skader, der er forårsaget på de offentlige infrastrukturer, f.eks. til anskaffelse af udstyr til bekæmpelse af brande.

For så vidt angår genopbygning af den nationale kulturarv og naturområderne, kan der under visse operationelle programmer, som enten er vedtaget eller under forhandling, på grundlag af artikel 30, stk. 1, sjette led i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) ydes støtte til kortlagte behov for genopbygning.

Kommissionen meddeler ligeledes det ærede medlem, at den den 17. juli 2000 inden for rammerne af Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brand(2) vedtog et program på 3,75 mio., hvoraf 1,675 mio. i fællesskabsstøtte, til beskyttelse mod skovbrande i Grækenland for 2000. Dette program omfatter navnlig etablering af stier, brandbælter og vandforsyningssteder, forebyggelses- samt overvågningsfaciliteter.

(1) EFT L 160 af 26.6.1999.

(2) EFT L 217 af 31.7.1992.
SKRIFTLIG FORESPØRGSEL E-3196/00 af Esko Seppänen (GUE/NGL) til Kommissionen. EU-finansiering af ngo'er.



EF-Tidende nr. 136 E af 08/05/2001 s. 0202 - 0203



SKRIFTLIG FORESPØRGSEL E-3196/00 af Esko Seppänen (GUE/NGL) til Kommissionen (12. oktober 2000) Om: EU-finansiering af ngo'er Kommissionen kan inden for grænserne af det årlige budget yde støtte til ikke-statslige organisationers arbejde i forskellige lande. Støtten skal være offentlig og gennemsigtig, og derfor bedes Kommissionen oplyse, til hvilke organisationer den selv eller dens kontor i Finland har bevilget EU-midler i 1999, og hvor store beløb der var tale om? Svar afgivet på Kommissionens vegne af Romano Prodi (8. december 2000) Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
SKRIFTLIG FORESPØRGSEL E-3243/00

af Neil MacCormick (Verts/ALE) til Kommissionen

(20. oktober 2000)

Om: Nærskibstrafik

Mit tidligere spørgsmål (spørgsmål H-0699/00)(1) om færgeforbindelser til øer i Skotland tog navnlig sigte på to ruter. Vil Kommissionen bekræfte, at dens svar på mit spørgsmål også principielt gælder for ruter, der forbinder Gourock med Kilcreggan og med Helensburgh?

(1) Skriftligt svar af 6. september 2000.

Svar afgivet på Kommissionens vegne af Loyola de Palacio

(1. december 2000)

Som det måtte være det ærede medlem bekendt, har Kommissionen haft en række drøftelser med den skotske regerings myndighed om at bringe de færgeruter, der i dag drives af Cal Mac, i overensstemmelse med fællesskabslovgivningen og specielt Rådets forordning (EØF) nr. 3577/92 af 7. december 1992 om anvendelse af princippet om fri udveksling af serviceydelser inden for søtransport i medlemsstaterne (cabotagesejlads)(1), samt Fællesskabets retningslinjer for statsstøtte til søtransportsektoren(2). Eftersom to af disse ruter, nemlig Gourock/Dunoon og Tarbert/Portavadie, går fra fastlandet til fastlandet, har Kommissionen anmodet om nærmere oplysninger om de serviceydelser, der udføres på disse ruter og om de særlige kendetegn ved de lokaliteter, der betjenes. Som Kommissionen bemærkede i sit svar på det ærede medlems mundtlige forespørgsel under Europa-Parlamentets mødeperiode i september 2000(3), synes det at fremgå, at disse to ruter, (jf. artikel 4 i Rådets forordning (EØF) nr. 3577/92) kan anses for at være i en lignende situation som den, der gælder for regelmæssig færgefart til (eller mellem) øer, eftersom alternativet over land enten ikke er en realistisk mulighed eller er uoverkommelig lang.

Da færgeforbindelsen fra Gourock til Helensburgh via Kilcreggan snarere varetages af den lokale myndighed end af Cal Mac, er den endnu aldrig blevet gjort til genstand for nogen nærmere undersøgelse fra Kommissionens side. Dog har Kommissionen anmodet den skotske regerings myndighed om oplysninger vedrørende de færgeruter, der ikke drives af Cal Mac, som f.eks. Gourock/Kilcreggan/Helensburgh, og som for øjeblikket kan drives på grundlag af en offentlig serviceforpligtelse. Når disse informationer foreligger, kan Kommissionen danne sig et klarere billede af den pågældende færgerute.

(1) EFT L 364 af 12.12.1992.

(2) EFT C 205 af 5.7.1997.

(3) Europa-Parlamentets forhandlinger (september 2000).
SKRIFTLIG FORESPØRGSEL E-2700/00

af Christopher Huhne (ELDR) til Kommissionen

(1. september 2000)

Om: Landbrugsstøtte og Sloveniens EU-medlemskab

1. Kan Kommissionen give et overslag over, hvor meget de årlige udgifter til landbrugsstøtte vil vokse, hvis den nuværende EU-landbrugsstøttepolitik udvides til at omfatte Slovenien, når landet bliver medlem af Den Europæiske Union, og det forudsættes

a) at der ikke sker ændringer i den nuværende slovenske landbrugsproduktion;

b) at der sker ændringer i den slovenske landbrugsproduktion i takt med ændrede økonomiske incitamenter, efterhånden som støtte- og strukturforanstaltninger bringes på linje med de nugældende EU-politikker?

2. Hvor høje bliver de anslåede årlige udgifter for Garantifonden og for strukturfondene i hvert enkelt tilfælde?

Samlet svar afgivet på Kommissionens vegne af Franz Fischler på skriftlige forespørgsler E-2690/00, E-2691/00, E-2695/00, E-2699/00, E-2700/00 og E-2701/00

(29. september 2000)

For at kunne anslå de yderligere årlige udgifter til landbrugsstøtte som følge af Polen, Tjekkiet, Cypern, Ungarn, Slovenien og Estlands tiltrædelse af EU er det nødvendigt med nogenlunde sikkerhed at kende dato, vilkår og betingelser for landenes tiltrædelse af EU. Disse aspekter skal fastlægges under tiltrædelsesforhandlingerne med landene, hvoraf landbrugskapitlet blev åbnet i juni 2000. Ethvert overslag over udgifter på grundlag af de antagelser, der fremføres af det ærede medlem, må derfor nødvendigvis have en hypotetisk, spekulativ og usikker karakter. På det nuværende tidspunkt i forhandlingsprocessen er Kommissionen derfor ikke i stand til at besvare de spørgsmål, som det ærede medlem har stillet.
SKRIFTLIG FORESPØRGSEL E-2617/00

af Chris Davies (ELDR) til Kommissionen

(1. august 2000)

Om: Sort/hvide fjernsynsapparater det generelle præferencesystem

Kan Kommissionen redegøre for, hvilken import til EU, der er omfattet af det generelle præferencesystem?

Hvordan er sort/hvide fjernsynsapparater blevet behandlet under denne ordning?

Svar afgivet på Kommissionens vegne af Pascal Lamy

(26. september 2000)

Anvendelsesområdet for EF's ordning med generelle toldpræferencer (GSP) er fastlagt i bilag I og VII til Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001(1).

For at være omfattet af de præferentielle toldsatser skal en vare have oprindelse i et GSP-berettiget land i henhold til oprindelseskriterierne i Kommissionens forordning (EF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(2), senest ændret ved Kommissionens forordning (EF) nr. 1602/2000 af 24. juli 2000(3). Når varerne føres ind i EF, skal toldmyndighederne endvidere forelægges et oprindelsescertifikat formular A, som myndigheden i det præferenceberettigede land har udstedt.

Sort/hvide fjernsynsapparater under KN-kode 8528 13 00 er omfattet af EF's ordning med generelle toldpræferencer. De betragtes som ikke-følsomme i EF's nuværende ordning og kan indføres toldfrit (artikel 2, stk. 4, i forordning (EF) nr. 2820/98); den normale toldsats i den fælles toldtarif er i 2000 på 2 %. Ifølge gradueringsreglerne i artikel 3 i samme forordning gælder indrømmelse af toldfritagelse ikke for varer fra Malaysia.

Der findes to alternative kriterier for disse fjernsynsapparaters oprindelse. Enten må værdien af materialer uden oprindelsesstatus ikke overstige 40 % af varens pris ab fabrik, hvilket gælder hvis værdien af materialer uden oprindelsesstatus ikke overstiger værdien af materialer med oprindelsesstatus, eller værdien af materialer uden oprindelsesstatus må ikke overstige 25 % af varens pris ab fabrik.

(1) EFT L 357 af 30.12.1998.

(2) EFT L 253 af 11.10.1993.

(3) EFT L 188 af 26.7.2000.
SKRIFTLIG FORESPØRGSEL P-3035/00

af Ian Hudghton (Verts/ALE) til Kommissionen

(20. september 2000)

Om: Det finansielle instrument til udvikling af fiskeriet (FIUF) og fiskesygdomme

Kommissionen bedes oplyse, om der er indgået ansøgninger på grundlag den nye FIUF-forordning, som trådte i kraft den 1. januar, og som giver medlemsstaterne mulighed for at yde erstatning til fiskere i tilfælde af fiskesygdomme? Kan Kommissionen i givet fald give nærmere oplysninger om ansøgningerne, hvilke medlemsstater det drejer sig om, og hvilket støtteniveau der regnes med?

Svar afgivet på Kommissionens vegne af Franz Fischler

(10. oktober 2000)

Kommissionen har ikke hidtil fået kendskab til støtte, der eventuelt er blevet ydet i fiskeri- og akvakultursektoren inden for rammerne af strukturprogrammerne for 2000-2006 som godtgørelse i tilfælde af fiskesygdomme.

Under programgennemførelsen sørger Kommissionen for, at støttebetingelserne i EF-lovgivningen og udvælgelseskriterierne i det pågældende program bliver overholdt. Udvælgelsen af individuelle projekter hører under den af medlemsstaten udpegede forvaltningsmyndighed. Kommissionen holdes underrettet om projekternes detaljer gennem årlige rapporter om gennemførelsen. Den første rapport vil foreligge i 2001.
SKRIFTLIG FORESPØRGSEL P-3080/00

af Francisca Sauquillo Pérez del Arco (PSE) til Kommissionen

(22. september 2000)

Om: Udnævnelser i Kommissionen

Kommissionen er i gang med en omlægning af sine opgaver og prioriteter inden for de eksterne forbindelser og udviklingssamarbejdet. Som led i denne proces udnævnte den for nylig en ny generaldirektør for Den Fælles Tjeneste for Eksterne Forbindelser. Den har imidlertid endnu ikke udnævnt en generaldirektør for Udviklingsgeneraldirektoratet.

Kan Kommissionen forklare forsinkelsen i udnævnelsen af den nye generaldirektør for udviklingssamarbejdet i betragtning af, at omstruktureringen af Den Fælles Tjeneste og Udviklingsgeneraldirektoratet bør ske parallelt for at forhindre forvaltningsmæssige vanskeligheder i de to tjenester, som skal arbejde nært sammen?

Svar afgivet på Kommissionen vegne af Neil Kinnock

(27. oktober 2000)

Som det vil være det ærede medlem bekendt, ønskede Kommissionen at omorganisere Den Fælles Tjeneste for Eksterne Forbindelser og Udviklingsgeneraldirektoratet på en gang. Begge generaldirektørstillinger blev derfor opslået samtidigt med samme ansøgningsfrist (11. juli).

Efter gennemførelsen af den for ledende stillinger gældende udvælgelsesprocedure besluttede Kommissionen på et møde den 26. juli 2000 at udnævne hr. Bonacci til generaldirektør for Den Fælles Tjeneste for Eksterne Forbindelser. Der blev på daværende tidspunkt ikke truffet beslutning om stillingen som udviklingsgeneraldirektør.

Denne udnævnelse drøftede Kommissionen på sit møde den 13. september, Kollegiet besluttede at undlade at besætte den ledige stilling som udviklingsgeneraldirektør og at bevare de indkomne ansøgninger i overensstemmelse med artikel 29, stk. 1, litra a i personalevedtægten og samtidig opslå stillingen både interinstitutionelt (artikel 29, stk. 1, litra c) og eksternt (artikel 29, stk. 2). For at sikre, at kravene til denne stilling bliver opfyldt, vil Kommissionen give flest muligt potentielle kvalificerede personer mulighed for at ansøge, før den træffer en endelig beslutning. Dette trin er ganske i overensstemmelse med Kommissionens adfærdskodeks for udnævnelser til ledende stillinger, som blev vedtaget i december sidste år.

Svarene på den opslåede ansøgning er nu blevet returneret. Kommissionen vil derfor snarest gå videre med næste trin i udnævnelsesproceduren.
SKRIFTLIG FORESPØRGSEL E-1640/00

af Alejandro Agag Longo (PPE-DE) til Kommissionen

(29. maj 2000)

Om: Konkurrence i kommunikationssektoren

Indførelsen af konkurrence i kommunikationssektoren er i øjeblikket et mål, som alle Unionens medlemsstater forfølger i større eller mindre grad, og som indgår i Kommissionens henstilling om de overordnede retningslinjer for den økonomiske politik. Det er desuden velkendt, at der findes forskellige måder at tildele licenser til de forskellige operatører, som indgår i denne konkurrence. For nylig meddelte medierne, at det britiske stat har indkasseret ca. 36 milliarder dollars i forbindelse med en auktion over licenser for mobiltelefoni af tredje generation.

Mener Kommissionen i betragtning af den nødvendige grad af subsidiaritet i disse afgørelser, at de forskellige måder for tildeling af licenser er neutrale i forhold til processen med indførelse af konkurrence i denne sektor? Eller sagt på en anden måde, mener Kommissionen ikke, at de høje priser, der opnås ved disse auktioner, på forhånd fører til konkurrenceforvridning, fordi de er bestemmende for den efterfølgende prisfastsættelse og tilskynder til virksomhedsfusioner, der udelukkende sker for at opnå mulighed for at byde på sådanne auktioner?

Svar afgivet på Kommissionens vegne af Mario Monti

(11. september 2000)

Det antal udbydere, der kan tildeles frekvenser til bl.a. mobiltelefonitjenester af tredje generation, begrænses ifølge UMTS-normen af det til rådighed stående frekvensområde. En udvælgelsesprocedure er uundgåelig. I fællesskabsdirektiverne står der, at udvælgelsen skal grundes på kriterier, der er objektive, rimelige og gennemsigtige, og som ikke giver anledning til forskelsbehandling. Det er uomgængelig nødvendigt, at

disse kriterier overholdes, hvis der ikke skal opstå konkurrenceforvridning mellem mulige udbydere. Som Kommissionen anførte i svaret på skriftlig forespørgsel P-1839/2000 fra Van Velzen(1), kan medlemsstaterne anvende den udvælgelsesprocedure, der passer dem bedst, når blot disse principper overholdes.

Valget mellem en procedure af auktionstypen og en procedure af skønhedskonkurrencetypen har virkning for udviklingen af disse tjenester, som er afhængige af en række forhold (licensens varighed, betalingsmåder, geografisk dækningsforpligtelse, roamingforpligtelse) samt af de pågældende virksomheders strategier og forbrugernes reaktioner. Virkningerne skal således vurderes i hvert enkelt tilfælde.

(1) EFT C 89 E af 20.3.2001.
SKRIFTLIG FORESPØRGSEL E-2490/00 af Raffaele Costa (PPE-DE) til Rådet. Forholdene i italienske fængsler.



EF-Tidende nr. 103 E af 03/04/2001 s. 0166 - 0166



SKRIFTLIG FORESPØRGSEL E-2490/00 af Raffaele Costa (PPE-DE) til Rådet (24. juli 2000) Om: Forholdene i italienske fængsler Hvorledes vurderer Rådet situationen i italienske fængsler set i forhold til borgerrettighederne? Samlet svar på skriftlige forespørgsler E-2488/00 og E-2490/00 (7. november 2000) Beskæftigelsespolitikken i fængslerne henhører under medlemsstaternes kompetence. I overensstemmelse med nærhedsprincippet er Fællesskabets indsats på beskæftigelsesområdet begrænset til at tilskynde til samarbejde mellem medlemsstaterne samt til at støtte og om nødvendigt supplere deres indsats på de betingelser, der er fastsat i EF-traktatens artikel 125 ff.
SKRIFTLIG FORESPØRGSEL E-2740/00

af Theresa Villiers (PPE-DE) til Rådet

(3. august 2000)

Om: Omkostningerne ved overgangen til euroen

1. Har Rådet foretaget nogen beregninger af omkostningerne ved indførelse af den fælles valuta for de elleve lande, der allerede er blevet en del af euro-området, og Grækenlands forventede omkostninger, når landet indtræder i euro-området i 2001? Vil Rådet give en detaljeret oversigt over sådanne omkostninger?

2. Har Rådet foretaget nogen beregninger af omkostninger forbundet med indførelsen af euroen for Danmark, Sverige og Det Forenede Kongerige, i tilfælde af at disse lande skulle give udtryk for et ønske om at deltage i euro-samarbejdet?

Svar

(16. november 2000)

Rådet har ikke udarbejdet noget skøn over omkostninger i forbindelse med indførelsen af euroen; disse bæres dels af den offentlige og dels af den private sektor.

Det bør dog indgå i overvejelserne, at disse omkostninger kun skal bæres én gang, mens der er betydelige fordele på lang sigt både for den private og den offentlige sektor på grund afskaffelsen én gang for alle af vekselomkostninger mellem de medlemsstater, der indfører euroen.
SKRIFTLIG FORESPØRGSEL E-2494/00

af Salvador Garriga Polledo (PPE-DE) til Kommissionen

(2. august 2000)

Om: EU's optræden i forbindelse med chilenske hindringer for medlemsstaternes fiskerfartøjer

Chile har siden 1991 anvendt restriktioner i havnene over for den spanske fiskerflåde i Stillehavet, som alt efter årstiden består af mellem otte og tolv fabriksskibe, der fisker tun.

Vanskelighederne består hovedsageligt i, at skibene forhindres i at losse fangster og overføre dem til andre skibe, hvilket er en klar overtrædelse af de internationale forpligtelser vedrørende transitfrihed og import.

Kan Kommissionen oplyse, hvilken holdning Den Europæiske Union i øjeblikket har til Chiles negative indstilling, som påfører EU-fiskerflåden alvorlige gener med omfattende økonomiske tab til følge og gør det umuligt for den at afsætte fisk til andre markeder?

Svar afgivet på Kommissionens vegne af Pascal Lamy

(25. september 2000)

Siden 1991 har EU-skibe ikke haft lov til at omlade eller lande fangster af stærkt vandrende arter, såsom sværdfisk, i chilenske havne, når disse fangster blev taget i strid med bevarelsesregler, der blev fastsat ensidigt af Chile, uanset om fangsterne blev gjort i internationalt farvand.

Dette spørgsmål er blevet rejst bilateralt med Chile ved flere lejligheder. I 1998 iværksatte Kommissionen en undersøgelsesprocedure i henhold til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi(1) (handelshindringsforordningen). Undersøgelserne konkluderede, at Chile overtrådte princippet om transitfrihed, der er fastsat i artikel V i den almindelige overenskomst om told og udenrigshandel (GATT) 1994, og at det chilenske forbud mod losning af fangster foretaget af EU-skibe stred mod artikel XI.

Det har ikke været muligt at finde en mindelig løsning på grundlag af konklusionerne af undersøgelserne, der blev foretaget ifølge handelshindringsforordningen. Under disse omstændigheder har Fællesskabet måttet indlede procedurer med Chile inden for Verdenshandelsorganisationen (WTO). I løbet af juni og juli har der fundet WTO-høringer sted. Spørgsmålet vil blive taget op igen på højeste niveau i slutningen af september i Santiago. Afhængigt af resultatet af disse drøftelser, må Kommissionen tage stilling til, om der formelt skal anmodes om, at der nedsættes et WTO-panel til bilæggelse af tvisten.

(1) EFT L 349 af 31.12.1994.
SKRIFTLIG FORESPØRGSEL E-2606/00

af Carlos Ripoll y Martínez de Bedoya (PPE-DE) til Kommissionen

(1. august 2000)

Om: Offentlig støtte til fiskerfartøjer og fiskerflåde

Som angivet i forordning (EF) nr. 2792/1999(1) var det nødvendigt at fastsætte bestemmelser for offentlig støtte til modernisering af fiskerfartøjerne, navnlig for perioden efter 1. januar 2000.

Herudover kan medlemsstaterne vedtage foranstaltninger for bl.a. at fremme investering i materiel til udstyr af fiskerhavne, forædling og markedsføring af fiskeprodukter.

Hvilke foranstaltninger har Spanien vedtaget til gennemførelse af forordning (EF) nr. 2792/1999?

Hvilke foranstaltninger har Spanien foreslået specifikt for Balearerne?

(1) EFT L 337 af 30.12.1999, s. 10.

Svar afgivet på Kommissionens vegne af Franz Fischler

(6. oktober 2000)

I overensstemmelse med Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet indsendte Spanien den 8. marts 2000 sine programforslag til Kommissionen vedrørende omstruktureringer i fiskerisektoren i perioden 2000-2006 i alle områder under mål 1 og uden for mål 1. Programforslagene er ikke i nogen af tilfældene opdelt efter de selvstyrende regioner.

I henhold til artikel 87 (ex 92) i EF-traktaten har de spanske myndigheder herudover til godkendelse forelagt Kommissionen den nationale ordning vedrørende strukturstøtte til fiskerisektoren og de støtteordninger, der findes i visse regioner. Indtil dato har Kommissionen imidlertid ikke modtaget noget forslag til støtteordning fra den selvstyrende region for Balearerne.

Programforslagene og strukturstøtteordningen er for øjeblikket ved at blive behandlet i Kommissionen.
SKRIFTLIG FORESPØRGSEL E-3589/00

af Richard Corbett (PSE) til Kommissionen

(22. november 2000)

Om: Beatles-antologi

Er Kommissionen klar over, at det er umuligt at købe Beatles-antologien på engelsk (den originale version) i Frankrig? Er den klar over, at denne situation skyldes, at man vil beskytte producenten af den fransksprogede version mod konkurrence? Er Kommissionen klar over, at dette giver anledning til et sort marked i Frankrig?

Hvad agter Kommissionen at gøre for at styrke bestemmelserne for det indre marked og beskytte Beatles-fans mod skrupelløs praksis og for at bevare denne vigtige del af Europas kulturarv mod unfair handelspraksis?

Svar afgivet på Kommissionens vegne af Frederik Bolkestein

(15. december 2000)

Kommissionen er ikke blevet informeret om det problem, som det ærede medlem bringer på bane, og den er på grundlag af de begrænsede oplysninger, som den er i besiddelse af, ikke i stand til at iværksætte nærmere foranstaltninger i denne sag.

Kommissionen anmoder derfor det ærede medlem om at uddybe sit spørgsmål, såfremt han er i stand til at give mere detaljerede oplysninger.
SKRIFTLIG FORESPØRGSEL P-3369/00

af Concepció Ferrer (PPE-DE) til Kommissionen

(20. oktober 2000)

Om: Den Europæiske Socialfond i Catalonien

I betragtning af at Kommissionen i sit svar på skriftligt spørgsmål P-2749/00(1) om ovennævnte sag refererer til den præventive indstilling af de udbetalinger, der omhandles i artikel 21 i forordning (EØF) nr. 4253/88(2) ændret ved forordning (EØF) nr. 2082/93(3), bedes den besvare følgende:

Kan Kommissionen oplyse hvilken kilde, der er autoriseret til at udsende disse oplysninger?

Hvis disse oplysninger i virkeligheden er udtryk for et personligt synspunkt, som ikke desto mindre har forpligtet selve Kommissionen, agter den da at tage forholdsregler for at undgå lignende episoder fremover?

(1) EFT C 103 E af 3.4.2001.

(2) EFT L 374 af 31.12.1988, s. 1.

(3) EFT L 193 af 31.7.1993, s. 20.

Svar afgivet på Kommissionens vegne af Romano Prodi

(22. november 2000)

Kommissionen besvarer spørgsmål stillet af Europa-Parlamentet i overensstemmelse med forpligtelsen hertil i EF-traktatens artikel 197. Kommissionens svar på en skriftlig forespørgsel godkendes først af Kommissionen og videresendes derefter til Europa-Parlamentet og det pågældende parlamentsmedlem. Europa-Parlamentet offentliggør svarene i henhold til artikel 44 i dets forretningsorden.